Moederkerk se posisie ten opsigte van selfdegeslag-verhoudings – Moederkerk
Moederkerk se posisie ten opsigte van selfdegeslag-verhoudings
Moederkerk se posisie ten opsigte van selfdegeslag-verhoudings	admin	2018-05-02T12:57:08+00:00
Na die besluit van die Algemene Sinode van 2015 het die Kerkraad op 12 Oktober 2015 soos volg besluit:
Die Kerkraad van die NG Kerk Stellenbosch (Moedergemeente) vind die besluit van die Algemene Sinode 2015 aangaande selfdegeslagverhoudings as in ooreenstemming met die gesindheid en praktyk waarmee ons reeds die afgelope aantal jaar poog om ‘n inklusiewe, verwelkomende en bevestigende gemeenskap teenoor almal, ongeag seksuele oriëntasie, te wees. Die besluit belyn met ons visie om deur ons voorbeeld in die gemeenskap hoop te bring. Ons onderneem om met die gesindheid van Christus in ons gemeente aan hierdie besluite verdere gevolg te gee.
Ons is baie bewus daarvan dat ons as gelowiges verskillende oortuigings en emosies ten opsigte van hierdie besluite kan hê, en dat dit nie beteken dat sommige van ons nie die Here dien of uit sy liefde leef nie. Ons besef egter dat lidmate baie vrae mag hê oor hoe die Bybel dan gelees moet word indien gelowiges uit hulle bestudering van dieselfde Bybel tot verskillende gevolgtrekkings kan kom. Ons onderneem in hierdie verband om te verseker dat daar in ons gemeente veilige ruimtes sal wees waar ons mekaar sal vashou en met geduld en leerbaarheid na mekaar sal luister.
Ter volledigheid, verwys ons na hierdie besluit van die Algemene Sinode 2015:
Tydens ‘n Buitengewone Algemene Sinode in November 2016, het die Sinode as volg besluit:
1. herbevestig haar verbintenis aan die besluite van die Algemene Sinode van 2011 oor Skrifbeskouing, Skrifgesag, Hermeneutiek en Skrifuitleg.
1. dat ons altyd soekend moet bly na die waarheid van die evangelie tussen veelvuldige stemme en in ’n stukkende wêreld.
1. beklemtoon dat geen mens minderwaardig behandel mag word nie, maar inteendeel dat met respek en liefde teenoor alle mense opgetree moet word. Ons erken die gelykwaardigheid van alle mense ongeag seksuele oriëntasie en verbind onsself opnuut tot die bevordering van die Godgegewe waardigheid van alle mense.
Die Kerkraad van Moedergemeente Stellenbosch volstaan met ons instemming met die besluit van die 2015 Algemene Sinode en beroep ons op die ruimte wat punt 1 van die 2016 besluit bied dat Kerkrade volgens hulle eie pad van geloofsonderskeiding mag handel.
Ons Kerkraad herbevestig dat almal in die geloofsgemeenskap van Moedergemeente welkom is.